Sagen afvises fra domstolene
Ret: Højesteret (2. instans)
Faggruppe: Civilsag — Almindelig civil sag
Sagsemner: Aftaler;

Brancheforenings retningslinjer var vedtaget mellem parter

Dom afsagt den 13. januar 2009.

Sag 441/2007

Bolia A/S
mod
Part 1 A/S

Brancheforenings retningslinjer var vedtaget mellem parter

Bolia og Part 1 A/S underskrev i begyndelsen af 2002 en samarbejdsaftale, der bestod af fire
sider. Parternes underskrifter var påført den første side, som – bortset fra overskrift, angivelse
af parternes navne og en bestemmelse om, at aftalen trådte i kraft den 1. januar 2002 – alene
indeholdt teksten "Samarbejdsaftalen består af DRBs Retningslinier for Samarbejde mellem
Annoncører og Reklamebureauer samt de særlige bestemmelser, der fremgår af nedenstående".
Aftalens følgende tre sider indeholdt fem afsnit (A-E) under overskriften ”Særlige
bestemmelser” .

Med henvisning til bl.a., at Bolia ikke havde fået retningslinjerne udleveret, gjorde Bolia for
Højesteret gældende, at retningslinjerne ikke var vedtaget mellem parterne. Såfremt
retningslinjerne måtte anses for vedtaget, var parterne enige om, at sagen henhørte under
voldgift.

På baggrund af samarbejdsaftalens formulering og opbygning og under hensyn til, at der var
tale om et aftaleforhold mellem professionelle parter, fastslog Højesteret, at DRB’s
retningslinjer med tilstrækkelig klarhed var vedtaget af parterne. Dette blev bestyrket af, at
Bolia i korrespondancen med Part 1 A/S efter opsigelsen af samarbejdsaftalen i foråret 2003
først den 21. september 2003 tog afstand fra retningslinjerne, efter at Bolia den 9. september
2003 havde modtaget oplysning om størrelsen af Part 1 A/S' krav.

Efter parternes samstemmende påstande herom blev sagen afvist fra domstolene.

Landsretten var nået til et andet resultat.